
A Calvo-árazás hatásai egy ágensalapú piaci modellben

Kulcsszavak: Calvo-árazás; ágensalapú modellezés; ármerevség
A dolgozatban egy ágensalapú piaci modell keretei közé vezetjük be az ármerevségek népszerű modellezési eszközét, a Calvo-árazást. Amellett érvelünk, hogy a Calvo-árazás DSGE modellekben megszokott következményei (trade-off az ár és a termelés ingadozása közt, illetve az átlagos értékek változatlansága az ármerevség mértékének függvényében) csak a modellek specifikus előfeltevéseiből következnek. Megmutatjuk, hogy egy realisztikusabb feltevéseken nyugvó ágensalapú modellben más hatásokkal jár a Calvo-árazás.
Azt találjuk, hogy trade-off helyett pozitív kapcsolat figyelhető meg az ár és a termelés ingadozása közt az ármerevség mértékének függvényében, és az ármerevség mértéke nem lineárisan, hanem egy fordított U-alakú összefüggésnek megfelelően hat az aggregált változók ingadozására. Az árak nagyobb rugalmassága nagyobb átlagos aggregált kibocsátáshoz is vezet. Ha a vállalatok heterogénebbek ármerevség szempontjából, az nem befolyásolja a változókat. Ha a vállalatok nagyobb súllyal veszik figyelembe a versenytársak árait az árdöntés során, akkor Calvo-árazás nélkül csökken, Calvo-árazással nő az ár és a termelés ingadozása. A vállalatok közti ismertségi hálózat sűrűségének növekedése Calvo-árazás nélkül csökkenti az ár és a termelés ingadozását, Calvo-árazással viszont nem gyakorol rájuk szignifikáns hatást.



